# Mireia Domènech i Bonet

Mireia Domènech i Bonet (la Jonquera, 1977) és una periodista i escriptora catalana amb trajectòria professional tant en l'àmbit nacional com internacional. Ha treballat en comunicació política i cultural, bé com en comunicació corporativa, màrqueting i estratègia internacional a Bèlgica, Alemanya i Suïssa, on resideix actualment.
Com a periodista ha col·laborat amb diferents mitjans catalans i espanyols (Ara, Público, El Món, TV3, Catalunya Ràdio, RAC1, Diario 16 i Exterior.cat). Ha rebut el Premi Ramon Juncosa de Divulgació i Periodisme Transfronterers 2021, pel reportatge El país de l’home os publicat a La Mira Magazine, mitjà amb el qual col·labora regularment. El gener de 2024, l’Institut de Projecció Exterior de la Cultura Catalana (IPECC) li atorga el Premi Josep Maria Batista i Roca per la seva tasca de projecció exterior de Catalunya així com de defensa dels drets de la Catalunya exterior i del vot exterior.
És sòcia fundadora amb Liz Castro de la plataforma de micromecenatge continu Aixeta, membre del Grup de Periodistes Ramon Barnils i coautora amb Krystyna Schreiber del llibre, en francès, Le choix de l’indépendance en Catalogne. Regards croisés d’acteurs et d'experts.
És neta de l'arquitecte Jordi Bonet i Armengol, neboda de l'historiador i polític català Josep Maria Ainaud de Lasarte i del compositor Narcís Bonet, així com besneta de la cantant Conxita Badia i Millàs i de l'arquitecte Lluís Bonet i Garí.

## Biografia

Mireia Domènech i Bonet cresqué entre l'Alt Empordà i el Vallespir, estudiant a El Pertús i a Ceret. El seu pares són metges a La Jonquera i a El Pertús i consideraren que l'escolarització a Catalunya Nord era la millor forma que aprengués francès. Cursà periodisme a la Universitat Autònoma de Barcelona, carrera que acabà a Brussel·les amb una beca del programa Erasmus, llicenciant-se el 2001.
Domènech també es postgraduà en Gestió i Cooperació Cultural Internacional (Universitat de Barcelona), es diplomà en estudis especialitzats sobre la Unió Europea (Universitat Oberta de Catalunya) i posteriorment cursà màster en Màrqueting Internacional i Direcció Comercial (Universitat de Barcelona).
Ha treballat en comunicació política i cultural, en gabinet i relacions internacionals per a institucions i personalitats públiques.
Posteriorment a una estada becada al Patronat Català Pro-Europa, a Brussel·les treballà d'assessora de comunicació al Parlament europeu fent de cap de premsa i relacions institucionals d'Ignasi Guardans i Cambó, eurodiputat per Convergència i Unió (2004-2009). També formà part de l'equip fundador del Consell Nacional de la Cultura i de les Arts com a directora de comunicació.
De la tardor de 2013 a la de 2015, fou la cap de comunicació internacional de l'Assamblea Nacional Catalana (ANC) des d'Alemanya. Seguidament fou mà dreta i assessora de comunicació de Gabriel Rufián i Romero, candidat d'Esquerra Republicana de Catalunya (ERC) al Congrés dels Diputats, arribant a ser-ne cap de gabinet durant les campanyes 2015 i 2016.
Al llarg de la seva trajectòria ha viscut a Flandes, a la Bèlgica francòfona i al Bodensee alemany, on treballà com a consultora de comunicació internacional. Actualment resideix prop de Berna, a Suïssa.
Com a periodista s'ha destacat en la qüestió del vot exterior i la internacionalització del procés català.

## Llibres publicats

* Le choix de l'indépendance en Catalogne. Regards croisés d’acteurs et d'experts. Presses Universitaires de Perpignan, Perpinyà 2019, ISBN 978-2-35412-341-3.

## Premis

* Premi Ramon Juncosa de Divulgació i Periodisme Transfronterers 2021, pel reportatge El país de l’home os, publicat al digital La Mira Magazin, sobre les tres darreres Festes de l’Os a la Catalunya Nord. Guardó atorgat pel Departament de la Presidència de la Generalitat de Catalunya
* Premi Josep Maria Batista i Roca de projecció internacional 2023. Guardó atorgat per l'Institut de Projecció Exterior de la Cultura Catalana

## Referències

* 1 2 3 4 5 6 «Viure en una postal». Diari de Girona, 29-07-2015. [Consulta: 25 maig 2021].
* 1 2 3 4 5 6 7 8 9 «Mireia Domènech i Bonet». La Mira Magazin. [Consulta: 25 maig 2021].
* 1 2 «Mireia Domènech guanya el Premi Ramon Juncosa de Divulgació i Periodisme Transfronterers». Exterior. El portal que explica què fa Catalunya al món, 25-05-2021. [Consulta: 26 maig 2021].
* 1 2 Redacció. «L’IPECC distingeix 10 catalans i catalanòfils residents a l’exterior», 11-01-2024. [Consulta: 21 gener 2024].
* 1 2 3 4 5 6 «Mireia Domènech: “El periodisme només es pot fer des de la passió i la dedicació absoluta”». Comunicació 21: el portal català del sector de la comunicació, 14-02-2020. [Consulta: 26 maig 2021].
* ↑ «Qui ha estat eurodiputat». Diari Ara, 12-05-2014 [Consulta: 19 maig 2014].
* ↑ «Catalunya ja és una probabilitat, més que una possibilitat». Diari SEGRE, 05-09-2015. [Consulta: 26 maig 2021].
* ↑ «El voto exterior vive una triple cita electoral el 26 de mayo entre la incertidumbre». Diario PÚBLICO. [Consulta: 26 maig 2021].
* ↑ «Els catalans que viuen a l'estranger tenen fins dilluns per demanar el vot exterior». RAC 1, 30-03-2019. [Consulta: 26 maig 2021].
* ↑ Ràdio, Catalunya. «Mireia Domènech, periodista que viu a Alemanya: "Votar des de l'estranger és un viacrucis"». [Consulta: 26 maig 2021].
* ↑ Ràdio, Catalunya. «Mireia Domenèch: "Un terç del vot exterior no arriba mai a les urnes"». [Consulta: 26 maig 2021].
* ↑ Ràdio, Catalunya. «Mireia Domènech: "Calculo que només podrem votar un 5% del cens dels que vivim a l'estranger"». [Consulta: 26 maig 2021].
* ↑ Ràdio, Catalunya. «Votar per correu és un via crucis?». [Consulta: 26 maig 2021].

## Enllaços externs

* El país de l'home os. Reportatge a La Mira Magazin de Mireia Domènech i Bonet i fotografies de Jordi Borràs (7 de març de 2021), Premi Ramon Juncosa de Periodisme 2021.
* Mireia Domènech i Bonet, articles a La Mira Magazin
* Mireia Domènech i Bonet, articles a Diario16
* Mireia Domènech i Bonet, articles a Exterior
* Mireia Domènech i Bonet, articles al Diari ARA